KOMISIJAS REGULA (ES) 2019/1176

(2019. gada 10. jūlijs),

ar ko attiecībā uz 2,5-dihlorbenzoskābes metilestera, mandipropamīda un profoksidīma maksimālajiem atlieku līmeņiem konkrētos produktos vai uz tiem groza Eiropas Parlamenta un Padomes Regulas (EK) Nr. 396/2005 II, III un V pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu, 18. panta 1. punkta b) apakšpunktu un 49. panta 2. punktu,

tā kā:

(1) Mandipropamīda un profoksidīma maksimālie atlieku līmeņi (MAL) ir noteikti Regulas (EK) Nr. 396/2005 III pielikuma A daļā. Attiecībā uz 2,5-dihlorbenzoskābes metilesteri MAL ar Regulu (EK) Nr. 396/2005 nav noteikti, un, tā kā šī aktīvā viela minētās regulas IV pielikumā nav iekļauta, ir piemērojama minētās regulas 18. panta 1. punkta b) apakšpunktā noteiktā sākotnējā vērtība 0,01 mg/kg.

(2) Eiropas Pārtikas nekaitīguma iestāde (“Iestāde”) saskaņā ar Regulas (EK) Nr. 396/2005 (2) 12. panta 1. punktu ir iesniegusi pamatotu atzinumu par spēkā esošajiem 2,5-dihlorbenzoskābes metilestera MAL. Iestāde secina, ka 2,5-dihlorbenzoskābes metilestera atliekas augu vai dzīvnieku izcelsmes precēs nav sagaidāmas, jo nav sagaidāms, ka tā īpašais un ierobežotais lietojums par pesticīdu vīna vīnogām pēc potēšanas radīs tajās būtisku atlieku daudzumu. Tāpēc ir lietderīgi noteikt MAL, kas vienādi ar īpatnējo noteikšanas robežu. Šīs sākotnējās vērtības būtu jāiekļauj Regulas (EK) Nr. 396/2005 V pielikumā.

(3) Iestāde saskaņā ar Regulas (EK) Nr. 396/2005 12. panta 1. punktu ir iesniegusi pamatotu atzinumu par spēkā esošajiem mandipropamīda MAL (3). Iestāde ierosina mainīt atlieku definīciju uz mandipropamīdu (jebkāda veidojošo izomēru attiecība). Tā iesaka esošos MAL paaugstināt vai saglabāt spēkā. Iestāde secina, ka attiecībā uz MAL, kas noteikti kartupeļiem, sīpoliem, lielajiem loksīpoliem un Velsas sīpoliem, tomātiem un tumšzaļajiem kabačiem, daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Risks patērētājiem nepastāv, tāpēc minēto produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Minētie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas.

(4) Iestāde saskaņā ar Regulas (EK) Nr. 396/2005 12. panta 1. punktu ir iesniegusi pamatotu atzinumu par spēkā esošajiem profoksidīma MAL (4). Tā iesaka spēkā esošos MAL saglabāt.

(5) Attiecībā uz produktiem, uz kuriem lietot attiecīgos augu aizsardzības līdzekļus nav atļauts un attiecībā uz kuriem nav noteiktas importa pielaides vai CXL, būtu jānosaka MAL, kas vienādi ar īpatnējo noteikšanas robežu, vai būtu jāpiemēro sākotnējais MAL, kā noteikts Regulas (EK) Nr. 396/2005 18. panta 1. punkta b) apakšpunktā.

(6) Par vajadzību koriģēt atsevišķas noteikšanas robežas Komisija ir apspriedusies ar Eiropas Savienības references laboratorijām pesticīdu atlieku noteikšanai. Minētās laboratorijas attiecībā uz vairākām vielām ir secinājušas, ka atsevišķām precēm tehnikas attīstība prasa noteikt īpatnējās noteikšanas robežas.

(7) Balstoties uz Iestādes pamatotajiem atzinumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(8) Apspriedes ar Savienības tirdzniecības partneriem par jaunajiem MAL ir notikušas ar Pasaules tirdzniecības organizācijas starpniecību, un ir ņemti vērā to komentāri.

(9) Tāpēc Regula (EK) Nr. 396/2005 būtu attiecīgi jāgroza.

(10) Lai nodrošinātu produktu normālu tirdzniecību, pārstrādi un patēriņu, šajā regulā būtu jāparedz pārejas pasākumi attiecībā uz produktiem, kuri ir ražoti pirms MAL grozījumiem un par kuriem informācija liecina, ka tiek saglabāts augsts patērētāju aizsardzības līmenis.

(11) Pirms grozīto MAL piemērošanas būtu jāparedz pietiekami ilgs laiks, lai dalībvalstis, trešās valstis un pārtikas apritē iesaistītie uzņēmēji varētu sagatavoties no MAL grozījumiem izrietošo jauno prasību izpildei.

(12) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II, III un V pielikumu groza saskaņā ar šīs regulas pielikumu.

2. pants Regula (EK) Nr. 396/2005 tās redakcijā pirms grozījumiem, kas izdarīti ar šo regulu, joprojām tiks piemērota produktiem, kuri Savienībā ražoti vai tajā importēti pirms 2020. gada 31. janvāra.

3. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2020. gada 31. janvāra.

Šī regula uzliek saistības kopumā un ir tieši piemērojama visās dalībvalstīs. Briselē, 2019. gada 10. jūlijā Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) European Food Safety Authority; Review of the existing maximum residue levels for 2,5-dichlorobenzoic acid methylester according to Article 12 of Regulation (EC) No 396/2005. EFSA Journal 2018; 16(6):5331.

(3) European Food Safety Authority; Review of the existing maximum residue levels for mandipropamid according to Article 12 of Regulation (EC) No 396/2005. EFSA Journal 2018; 16(5):5284.

(4) European Food Safety Authority; Review of the existing maximum residue levels for profoxydim according to Article 12 of Regulation (EC) No 396/2005. EFSA Journal 2018; 16(5):5282.